|  |  |  |  |
| --- | --- | --- | --- |
|  | януари | **Отчет НЧ „Възраждане 1983” за 2023 г.**Отбелязване на 145 години от рождението на П.К. Яворов | 18 ян. |
|  |  |  |  |
|  |  | Грамотата от конкурс на Народно читалище "Христо Ботев -1941", село Васильово на Хари Спасов от клуб "Приятели на библиотеката" към Читалище Възраждане Старинен Пловдив за активно участие в категория Фолклорна коледна песен.   | 20 ян. |
|  |  |  |  |
| 2 | февруари | Откриване на творческия сезон на клуба за шевици и плетива „Българка“  | 2 февр. |
|  |  | Рамела Бохосян от клуб "Приятели на библиотеката" към Читалище Възраждане е приета за член на Лига на българските писатели в САЩ и по света с президент Ангел Колев. | 7 февр. |
|  |  | Грамота от Общински комитет „Васил Левски“ на НЧ „Възраждане 1983“ за родолюбива дейност.  | 8 февр. |
|  |  | В Литературен салон на читалище "Възраждане 1983" литературно четене "Изповедно за Апостола". Събитието е част от програмата на община Пловдив и Общински комитет "Васил Левски". | 15 февр. |
|  |  | По повод 150 години от гибелта на Васил Левски почит към паметта на Апостола на свободата отдават малки възпитаници на детска градина „Майчина грижа“ с посещение на библиотеката и разглеждане на тематична изложба. | 16 февр. |
|  |  | Посрещане на Баба Марта с деца от детска градина „Майчина грижа“. | 27 февр. |
|  |  | С два втори класа от ОУ " Виктория и Крикор Тютюнджян", водени от г-жа Бабикян и г-жа Георгиева, бяха отбелязани првомартенските обичаи. Мария Андонова - ръководител на клуб "Българка", разказа на децата за историята на мартеницата, легенди и символика, подари им ръчно изработени мартеници. | 28 февр. |
|  |  |  |  |
| 3 | март | Участие в организирания от Читалищен съюз – Пловдив традиционен празник 1 март пред Община Пловдив. | 1 март |
|  |  | Представяне на две стихосбирки на автора Хари Спасов в литературен салон „Възраждане“. | 16 март |
|  |  | Литературно четене в памет на големия приятел на пловдивските поети Йордан Кожухаров, почетен гражданин на Асеновград. | 22 март |
|  |  | Писателката Мира Папо гостува на клуб „Българка“ към НЧ „Възраждане 1983“, дискусия на тема МОЛИТВАТА. | 23 март |
|  |  | Участие на библиотекарката Ваня Лапавичева в обучителен семинар за библиотекари от Пловдив и областта, организиран от Методичен отдел на тема "Управление на труда и времето в библиотеката. Практически задачи за управление на времето". | 27 март |
|  |  | Представяне на две стихосбирки на автора Благомир Начев в литературен салон „Възраждане“. | 31 март |
|  |  |  |  |
| 4 | април  | Премиера на стихосбирка на Йорданка Гецова  | 7 апр. |
|  |  | Две грамоти за отлично представяне на членове на читалището (Елена Диварова и Хари Спасов) в конкурс "БЪЛГАРИЯ В НАШИТЕ СЪРЦА 2023" - Направление "Литературна творба", Народно читалище "Светлина" с. Кубратово – 1915“. |  |
|  |  | Маратон на четенето съвместно с членове на литературен клуб "Николай Гюлев" в рамките на Националния маратон на четенето. | 20 апр. |
|  |  | Дарения от писателите Йорданка Гецова, Рамела Бохосян и Ангел Колев на техни нови авторски книги. | 28 апр. |
|  |  |  |  |
|  | май | Юбилейна изложба по повод 45 години от създаването на клуб "Българка" към Народно Читалище Възраждане.Тържествено честване в зала "Съединение" и откриване на изложбата. | 13 май |
|  |  | 50 години Филологически факултет към ПУ "П. Хилендарски" – отбелязване на годишнината в литературен салон „Възраждане“ със студенти и преподаватели от катедра "Романистика" и "Германистика“. | 16 май |
|  |  | Премиера на стихосбирката „Памет“ на Рамела Бохосян. | 18 май |
|  |  | По повод 24 май ученици от 3 клас към Частна занималня "При Вери Попинз" с възпитателки Жени Щерева и Вера Качакова посещават читалището, разглеждат книги, четат на глас и научават как се ползва библиотеката. | 19 май |
|  |  |  |  |
| 6 | юни | В партньорство с НЧ „Възраждане 1983“ се провежда международният фестивал на поезията „Духовност без граници“. Извършване на ритуал „Наричане на хляб“ и летене на стихове в салон „Възраждане“ с участие на автори от четири страни. | 3 юни |
|  |  | Поетесата Спаска Попова гостува на НЧ „Възраждане 1983“ и дарява свои нови книги. | 13 юни |
|  |  | Участие на библиотекарката Ваня Лапавичева в работна среща на тема "Изработване и управление на проекти в библиотечно-информационния сектор" към НБ „Иван Вазов“. | 22 юни  |
|  |  |  |  |
| 7 | юли |  |  |
|  |  |  |  |
| 8 | август |  |  |
|  |  |  |  |
| 9 | септември  |  |  |
|  |  |  |  |
| 10 | октомври | Премиера на две книги с разкази на Ради Стефанов Радев | 12 окт. |
|  |  | Концерт на Валентин Генчев - саксофон | 18 окт. |
|  |  | Премиера на книгата на доц. Д-р Петър Ненков "Честта и славата на България" | 23 окт. |
|  |  | Дарения от поета и белетрист Ради Стефанов Радев на негови нови авторски книги. |  |
|  |  |  |  |
| 11 | ноември | Премиера на стихосбирка „Преди пътя“ на Георги Атанасов | 10 ноември |
|  |  | Отчетно – изборно събрание на НЧ „Възраждане 1983“ | 24 ноември  |
|  |  | "Перспективи и предизвикателства в експертно-консултантската дейност" на Методичен отдел към Народна библиотека "Иван Вазов" – кръгла маса. Участие на библиотекарите към НЧ „Възраждане 1983“.Кръглата маса беше посветена на 70-годишния юбилей на Методичен отдел към Народна библиотека "Иван Вазов". | 23 ноември  |
|  |  | Творческа вечер на поетесата Цвета Михайлова  | 25 ноември |
|  |  |  |  |
| 12 | декември | Виртуален мост между литературното общество „Поетичен кей“ в Нантуа, Франция, и НЧ „Възраждане 1983“. | 4 дек. |
|  |  | Дарение на 15 нови книги с художествена литература от Панчо Панчев – член на читалището. | 7 дек. |
|  |  | Участие на библиотекарите към НЧ „Възраждане 1983“ в организирано от читалищния съюз посещение на Регионална библиотека "Захарий Княжески" и Народно читалище "Родина" - Стара Загора. | 15 дек. |
|  |  | Коледно литературно четене на пловдивски автори в лит. салон „Възраждане“. | 17 дек. |
|  |  | Представяне на книгата "Седемте лъча на еволюцията" от Ваклуш Толев по повод 100 години от рождението му в лит. салон „Възраждане“. | 22 дек. |

**Читалище „Възраждане 1983” – Старинен Пловдив**

***ул.”Стоян Чалъков” №1, тел: 0877 623 924***

**О Т Ч Е Т**

**за дейността на читалище „Възраждане 1983” през 2023 г.**

Мисията на читалищата е да съхраняват и развиват националното културно наследство и родовата памет, да привличат младите и обществено ангажираните хора, като създават среда за популяризиране на традиционната българска култура и ценности, като осигуряват условия за образование и културно обогатяване, достъп до знание, укрепване на гражданското общество.

Нашето читалище се стреми да съхранявя този възрожденски дух, да бъде база за творческа реализация и нова степен на компетентност на гражданите от града, да бъде духовно средище в Старинен Пловдив.

Какво – обобщено за отчетния период, се случи в отделните специфични за читалището дейности?

 **На първо място е**

 **БИБЛИОТЕЧНАТА ДЕЙНОСТ.**

Чрез библиотеката и нейните активности читалището реализира една от главните си функции – да бъде обществен информационен център, място за неформално, допълнително образование и полезен партньор на общността и институциите в областта на знанието, желано място за творчески срещи, за популяризиране на книгата и на четенето. Четенето никога няма да престане да бъде важен процес за духовното израстване на човека и ние работим методично в тази посока.

Попълването му с най-актуалните и интересни заглавия от различни области на знанието е сред приоритетите на библиотеката през целия отчетен период. Продължаваме да го обновяваме и обогатяваме с нови и търсени заглавия. Закупуваме чрез веригите книжарници „Хеликон“ и „Хермес“. Има значение и получаваната информация от литературните обзори – печатни и електронни, съобразяваме се и с конкретните читателски търсения. Библиотеката рекламира своите нови книги и периодика чрез профила на читалището във фейсбук.

Ценни за нас са даренията от „Пловдив чете”, които достигат до библиотеката чрез Методичен отдел на НБ „Иван Вазов”. През цялата година постъпват дарения от издателства и най-вече от частни лица, приятели на читалищната библиотека. Благодарим на на авторите Ангел Колев, Панчо Панчев, Рамела Бохосян, Мира Папо, Ради Радев, Марко Марков, д-р Ахавни Кеворкян, Цвета Михайлова, Мима Гилбо, Павлина Николова и др.

 Библиотечните документи своевременно се обработват. Библиотеката работи със софтуерния продукт АВ на фирма РС-ТМ.

Библиотеката абонира сп. „Осем”. Читалнята разполага със сбирка от периодични издания, които се дават за домашен прочит – списания “National geographic”, “Страница” и “Съвременник “.

 Библиотеката продължи успешно специфичната си работа с най-малките читатели. Ценим партньорството си с най-близкото ни по територия училище - ОУ „Виктория и Крикор Тютюнджян”, с НУ „Княз Александър I”, както и със СУ „Св. Патриарх Евтимий”.

 Създадени са добри контакти със служителите от музеите на територията на Стария град – Дановата къща, Музей на Възраждането, къща „Хиндлиян”, къща „Недкович”, Общински институт „Старинен Пловдив”.

 Инициативата „Пътуваща библиотека” се превърна в постоянна и ефективна форма на обслужване на читатели. Традицията ще продължим през новата 2023 година, за да не угасва интересът към книгите и четенето у по-малките ученици и тийнейджърите.

 Реализирахме инициатива и за доставка на книги по домовете.

 Библиотеката е естественият център за отбелязване на годишнини на видни личности, значими празници и исторически събития от календара на българина: Васил Левски, Априлското въстание, Денят на светите братя Кирил и Методий, Денят на будителите, Деня на музиката. Библиотеката е в центъра и на цялостната културна програма на читалището – представяне на книги, изложби, прояви на Клуба по творческо писане с ръководител Елена Диварова.

Поддържаме и свой фейсбук профил – „Читалище Възраждане Старинен Пловдив“, в който информираме за предстоящи и за вече състояли се събития, за новости в дейността ни. Тази година препоръчвахме сайтове за четене, както и актуални книги.

**ЛЮБИТЕЛСКОТО ТВОРЧЕСТВО,**

**С ПРОЯВИТЕ МУ В КУРСОВЕ, ШКОЛИ И ГРУПИ,**

**е другата специфична и значима читалищна дейност.**

 Нашето читалище е мястото, където човек се опитва да реализира онази част от себе си, която поради обстоятелствата на живота е останала в сянка, но търси път за нейната изява. Магията на читалищната атмосфера не се заключва само във възможността да реализираш собствените таланти, а в колективния стил на работа с единомишленици, съучастници в културното творчество.

**Дискусионното студио „Възраждане”** продължава своята дейност. В него се включват читатели и приятели на читалището, както и млади пловдивски таланти. Ръководител е Петър Генчев.

Дебатират се актуални теми, свързани с изкуствения интелект, екологията, бъдещето, фантазиите, гражданското общество, изкуството. Дискутират се въпроси, отнасящи се до съвременния литературен процес, обменят се мнения за личния творчески опит на участниците.

Дискусиите „Как да разпознаем фалшивите новини”, “Могат ли графитите да станат високо изкуство като класическите картини”, „Разчитаме ли твърде много на своите смартфони и компютри”, ”Нелегалните мигранти престъпници ли са”, „За и против онлайн образованието” предизвикаха голям интерес.

**КЛУБНАТА ДЕЙНОСТ**

**внася в читалищната програма оригиналност и колорит.**

Клубовете по интереси към читалището удовлетворяват потребностите и развиват способностите на участниците, повишават тяхното самочувствие, вярата в собствените им сили. Сериозно, активно и много голямо участие в дейността през 2022 година имат създадените и работещи клубове по интереси.

Дейностите на „Българка“ и „Пловдивска кокона“ се преплитат и допълват, заради общите ни стремежи - да пазим, възраждаме и популяризираме българското, както и да приобщаваме все повече млади хора към тази идея.

**Клуб „Българка”** с ръководител Мария Андонова активно съдейства със своята дейност, насочена към изучаване на българската шевица.

В този културно-просветен център в Старинен Пловдив майсторките на българска шевица разгръщат през последните години дейността си, неизменно свързана с всички инициативи на читалището. При нас „Българка“ има възможност да развива и популяризира традиционната везбена орнаментика, да издирва оригинали от цялата българска етническа територия и да ги вплита в новите си идеи; да възстановява позабравени техники във везбата и да ги прилага в съвременния бит и облекло.

Целогодишно жените от клуба участват във всички инициативи на читалището. Предават своите умения, знания и на подрастващите. Така децата се докосват до магията на старите обичаи и символи.

Гости на клуба бяха учениците от ОУ „Виктория и Крикор Тютюнджян” с ръководители Теодора Цанкова и Димана Димитрова, които изработиха оригинални мартеницив ателието към читалище "Възраждане". Мария Андонова увлекателно разказа за този български и древен обичай. Под нейното зорко око и напътствия, децата вложиха много старание и любов. В творческа атмосфера премина и изписването на великденски яйца, както и четенето на детски стихове по този повод.

В двутомния албум на Елена Тодорова „Българска народна шевица” са включени автентични творби, изработени от клуба.

**Ателие „Кокона”** се учреди в навечерието на 2014 година. 30-те дами, обучавали се по проекта на читалище „Възраждане” „Пловдивска кокона 2019” в изкуството плъстене продължават активно своята дейност.

 Цял месец майсторките от ателието символично преплитаха бели и червени конци, вплитаха сини мъниста и сребърни монети с пожелания за здраве и жизненост, радост и красота. Изработиха оригинални мартеници от плъст, с които закичиха гражданите на Пловдив. На 1 март дървото пред читалището бе украсено по традиция ритуално със собственоръчно направени Пижо и Пенда – дълги над 1 метър, както и с други ефектни мартеници.

**Клуб „Приятели на библиотеката“** се сформира и действа в своята естествена среда – сред книгите. Неговите членове са поети и писатели от литературен клуб „Николай Гюлев“ и литературен кръг „Метафора“, както и някои от активните ни читатели. С тях обсъждаме съвременни и предпочитани автори и заглавия. Клубът организира литературни четения и дискусии. Коментират се и нови творби на някои от членовете. Членовете на клуба участват активно в конкурси за поезия и печелят грамоти.

Доброто сътрудничество с НЧ „Св. преп. Паисий Хилендарски“ създава възможности за срещи и гостувания в Асеновград, проведохме съвместни литературрни четения.

Клуб „Приятели на библиотеката“ поддържа контакти /реални и виртуални/ с литературния и социален живот на клуб „Николай Гюлев“, с художествен ръководител Емилия Зъбова. Поддържа група във фейсбук „Приятели на литературен клуб „Николай Гюлев“, където отразява актуални литературни събития и споделя стихове на автори от клуба и от по-значими български и световни поети.

**Читалище „Възраждане 1983” е едно от читалищата в Пловдив, открояващо се с многобройните си,**

**ШИРОКОСПЕКТЪРНИ ОБЩОКУЛТУРНИ ИЗЯВИ**.

Читалището е център за срещи на публиката с изкуството. Културните прояви са в различни формати и от различни художествени области – литература, изобразително изкуство, музика.

В рамките на годината зрителската аудитория достигна над 1 200 души. Цифрите не са толкова важни, колкото следата, която случващото се в читалище „Възраждане“ оставя върху общокултурната карта на Пловдив. Гражданите получиха широк достъп до най-различни културни събития и дейности,насочени къмучастия в конкурси, фестивали, празници и срещи-разговори с творци, музиканти и поети, писатели, мултимедийни презентации.

Взехме участие и в общоградското честване на 1 март. Пред Общината най-активните ни читателки закичиха минаващите пловдивчани с оригинални мартеници, специално изработени от клуб „Българка” и ателие „Кокона”.

Нашият възрожденски дом посрещна приятелите на Международния фестивал на поезията **"Духовност без граници"** за девети пореден път. Литературната среща тази година беше под надслов „Хлябът”.

Участие взеха пловдивски поети, приятели на читалището. Ще продължим заедно да откриваме нови дарования и нови светове.

Осъществихме успешно **два маратона на четенето в онлайн среда**. Така съумяхме да съберем на своята страница много хора, обединени от любовта към книгата, да създадем атмосфера на приятелство между творците в онлайн среда.

Активно участвахме в Националния маратон на четенето. Читалището инициира и проведе **Маратон на четенето от 11 до 24 май**, посветен на Светите братя Кирил и Методий, на радетелите за чист и благозвучен български език, на книгата и родното слово.

Равносметката – над 100 участия с видеоклипове на поети, писатели, учители, музиканти, университетски преподаватели. Активирахме и поощрихме детското четене с ученици от 1- 4 клас на ОУ „Алеко Константинов“, СУ „Св. Константин Кирил Философ“, ОУ „Виктория и Крикор Тютюнджян“, с подкрепата на учителите – Красимира Брайкова, Десислава Кръстева, Теодора Цанкова, Димана Димитрова, Петя Костова.

Обучението цял живот продължава. Знатните везбарки от клуб "Българка" с ръководител Мария Андонова посетихме къщата  **"Стамболян".** Уредникът ни посрещна радушно и изнесе увлекателна беседа за живота на българите през Възраждането.

Наш скъп гост бе и **Цвета Михайлова**, която представи атрактивно най-новата си луксозна книга "Кармичен живот".

За пети път ни гостува поетът **Георги Атанасов**. Рамела Бохосян представи задълбочено автора и артистично поднесе неговите най-нови стихове.

Ради Радев отново изненада публиката със своите нови стихове. Предизвика интересен разговор за творческия процес в литературата и изкуството. На чаша вино, раздумка и автографи срещата продължи до късно.

Гост на литературен салон "Възраждане" бе **Рамела Бохосян**. Тя разкри своята поетична душа, дари ни надежда и обич с най-новата си стихосбирка „Памет”.

**МАТЕРИАЛНАТА БАЗА НА ЧИТАЛИЩЕТО**

**изисква непрестанни грижи.**

Читалище „Възраждане 1983” се помещава в старинна къща, известна като Чалъковата къща, и е паметник на културата от 1998 г. Тя е частна общинска собственост и е отдадена за безвъзмездно ползване на читалището.

На 17 април 2011 г. изтече 10-годишният срок на договора за учредяване на право на ползване върху недвижим имот – частна общинска собственост, който Община Пловдив е отдала за безвъзмездно ползване на Народно читалище „Възраждане 1983”. Постъпки за подновяването му до Община Пловдив са правени нееднократно, но проблемът до момента все още не е решен. Имотът се намира в Пловдив, ул. „Стоян Чалъков” №1, сградата е паметник на културата от местно значение. Поддържа се единствено от читалището и е в добро състояние. Общата площ на къщата е 280 кв. м. В нея са разположени три помещения за библиотеката, камерна зала с 50 места, салон за галерията, два тоалетни възела. Общото състояние на къщата е добро. Проблеми създава дограмата, защото е много стара и в лошо състояние, както и състоянието на покрива.

Обновяването на договора ни с Общината ще отвори ясни хоризонти за необходимото подобряване и осъвременяване на материалната база на читалището.